Anjing belakang permatang Phú Quốc

**Anjing belakang permatang Phú Quốc**, **''ridgeback'' Phú Quốc**, atau hanya **anjing Phú Quốc** ialah satu baka anjing jarang dari pulau Phú Quốc di Wilayah Kiên Giang di Vietnam selatan. Ia merupakan salah satu daripada tiga baka anjing belakang permatang, yang lain merupakan anjing belakang permatang Rhodesia dan anjing belakang permatang Thai. Ia tidak diiktiraf oleh Persekutuan Kinologi Antarabangsa atau mana-mana kelab utama lain. Anjing belakang permatang Phú Quốc ialah salah satu daripada empat baka anjing asli Vietnam, bersama-sama dengan anjing Bắc Hà, anjing Lài, dan anjing berekor kontot Hmong.

## Sejarah
Terdapat banyak perdebatan tentang waktu dan cara ketibaan baka ini di pulau Phú Quốc. Baka ini pada asalnya ialah *[[baka tempatan|landrace]]* yang dikembangkan sebagai pendamping separa liar untuk memburu makanan dan menjaga rumah penduduk asli pulau. Penjajah Perancis mengiktiraf anjing tersendiri ini sebagai baka unik pada abad ke-19 dan dua ekor anjing tinggal di Jardin d'Acclimatation di Paris. Dalam sejarah, anjing belakang permatang Phú Quốc tidak dibiakbakakan dengan tujuan, sebaliknya bergantung pada pemasangan rawak dalam pengasingan relatif kehidupan pulau untuk terus mengekalkan populasi uniknya. Menurut penduduk asli pulau Phú Quốc, pada asalnya terdapat tiga saiz baka ini, setiap saiz dibiakbakakan secara unik untuk memburu saiz buruan berlainan di rupa bumi berlainan. Malangnya, contoh baka tulen menjadi jarang selepas pengenalan anjing tidak asli ke pulau itu, dengan ramai penulis Perancis yang menyatakan bahawa baka ini hampir pupus menjelang permulaan abad ke-20.

Walaupun hampir pupus, kajian genetik menunjukkan bahawa populasi anjing belakang permatang Phú Quốc adalah pelbagai secara genetik. Terdapat sangkaan lazim bahawa anjing belakang permatang Phú Quốc diterbitkan daripada anjing belakang permatang Thai, tetapi penyelidikan terkini menunjukkan yang sebaliknya. Menurut analisis genetik, anjing belakang permatang Phú Quốc paling berkait rapat dengan anjing Pungsan dari Korea. Populasi baka telah meningkat semula semakin minat awam berkembang. Seekor anjing belakang permatang Phú Quốc memenangi pertunjukan anjing Hanoi pada tahun 2013. Baka ini dipilih sebagai maskot untuk Jalan Bunga Nguyen Hue tahunan tahun 2018 di Bandar Raya Ho Chi Minh, yang melambangkan Tahun Anjing Qamari menurut zodiak Vietnam.

### Anugerah
Pada 6 Disember 2009, dalam "Peraduan Anjing Cantik Kebangsaan 2009" yang dianjurkan buat pertama kali di Vietnam, anjing Phú Quốc memenangi hadiah kedua apabila bertanding dengan pelbagai baka anjing dari Vietnam dan seluruh dunia.

Pada 5 Julai 2011, anjing Phú Quốc dibawa ke Paris buat kali pertama untuk menyertai Pertunjukan Anjing Sedunia FCI 2011 - pertandingan anjing cantik sedunia pada tahun 2011. Pada acara ini, anjing Phú Quốc memenangi hadiah CACS (sijil peringkat dunia untuk anjing cantik, juga dikenali sebagai "Juara Dunia Anjing Phú Quốc"). Walau bagaimanapun, anjing Phú Quốc berkenaan diberi keizinan khas untuk ikut serta tetapi tidak dapat bertanding untuk hadiah utama dunia kerana ia tidak tersenarai dalam senarai baka anjing rasmi FCI.

## Perihal

Anjing belakang permatang Phú Quốc, yang bersaiz sederhana dengan rupa bentuk *hound*, tetapi dengan kepala lebih besar dan otot cukup terbentuk, adalah secara genetik dan morfologi berbeza daripada anjing belakang permatang Thai. Semua atau sebahagian daripada lidah anjing Phú Quốc berwarna biru dan kaki ialah kaki renang. Anjing belakang permatang Phú Quốc dihargai kerana kebolehan untuk berlari pantas, berenang dengan baik, dan mengikuti sama ada jejak segar atau jejak malis. Sebagai anjing pemburu, ia terkenal kerana keserbagunaannya, kerana bekerja secara individu dan dalam kawanan untuk menumpaskan pelbagai mangsa termasuk mencit, ikan, rusa, dan kerbau. Ia juga dapat menjadi anjing kem cemerlang dengan memberikan amaran tentang penceroboh.

### Permatang belakang
Permatang belakang pada anjing belakang permatang Phú Quốc diperihalkan mengikut rupa bentuk, yang terdiri daripada 5 rupa bentuk utama: nota muzik, pedang, pelana, separuh pelana, dan berbentuk anak panah. Fenomena belakang permatang terbentuk apabila tiub saraf terbentuk dalam embriogenesis, lalu membawa kepada ciri orientasi folikel bulu.

## Folklor

Dalam folklor Vietnam, anjing Phú Quốc dianggap sebagai "anjing diraja" kerana, dalam sejarah, terdapat empat ekor anjing Phú Quốc yang diperakui secara rasmi oleh Raja Gia Long dalam upacara takzim, tidak lebih rendah daripada gelaran mulia yang dikurniakan kepada pahlawan pengasas Dinasti Nguyễn.

Keempat-empat anjing Phú Quốc (dua ekor jantan dan dua ekor betina) dibesarkan oleh Raja Gia Long dan mengiringi baginda sepanjang perjalanan. Dalam buku "Salasilah dan Penjelasan Salasilah Diraja Nguyen Phuc", sebuah buku warisan turun-temurun yang mencatatkan dan menerangkan segala-galanya yang berkaitan dengan keluarga diraja, maklumat terperinci tentang keempat-empat anjing ini diterangkan, bukan hanya pencapaian masing-masing tetapi juga ciri-ciri distingitf sebagai anjing Phú Quốc. Anjing-anjing Phú Quốc ini menyelamatkan Raja Gia Long daripada bahaya sebanyak dua kali sebelum baginda menaiki takhta. Mereka membantu baginda melarikan diri daripada pengejaran tentera Tây Sơn dan memastikan keselamatan baginda.

Selepas menaiki takhta, Raja Gia Long, ketika mengurniakan gelaran dan ganjaran kepada jeneral-jeneral baginda, tidak lupa untuk mengurniakan gelaran kehormat kepada keempat-empat anjing Phú Quốc: "*Cứu khổn phò nguy Tá quốc huân thần Thần khuyển đại tướng quân*", yang diterjemahkan kepada "Jeneral Agung Anjing Terpuji, yang menyelamatkan bangsa dan membantu raja semasa waktu bahaya". Apabila keempat-empat anjing itu mati, raja mengatur pengebumian dan mendirikan sebuah tokong megah untuk menghormati mereka.

## Catatan

## Rujukan